Philippe Jaroussky
Philippe Jaroussky er en fransk kontratenor. Philippe Jaroussky blev først uddannet som violinist og fra 1997 desuden som sanger ved musikkonservatoriet i Paris. Jaroussky debuterede i 1999 ved musikfestivalerne i Royaumont og Ambronay, hvor han sang i Alessandro Scarlattis oratorium Sedecia, og er 10 år senere en internationalt anerkendt kontratenor med barokoperaer og -kantater som speciale (Claudio Monteverdi, Francesco Cavalli, Antonio Vivaldi og Georg Friedrich Händel).
Philippe Jaroussky har en smuk, klar stemme med et stemmeleje som en sopran/mezzosopran og en imponerende koloraturteknik. Han optræder indimellem med sit eget ensemble, Artaserse, med hvilket han har indspillet flere cd'er. Et skridt i en anden retning er cd'en Opium fra 2009, hvor han afprøver et nyt repertoire og nye udtryk med franske sange af Claude Debussy, Reynaldo Hahn, Gabriel Fauré, Ernest Chausson og andre fra la belle époque. 
I 2009 blev Philippe Jaroussky udnævnt til ridder af den franske orden for kunst og litteratur L'Ordre des Arts et des Lettres.